SAN JUAN DE SABINAS. Celkový počet obetí nešťastia sa tak oficiálne zvýšil na 14. Informovala o tom dnes agentúra AP s odvolaním sa na miestnych oficiálnych predstaviteľov.
Mexický minister práce Javier Lozano uviedol, že záchranná fáza sa skončila a vláda začne dôkladne preverovať dodržiavanie bezpečnostných noriem v mexických baniach.
Posledného mŕtveho - 38-ročného baníka - vytiahli z bane dnes.
K výbuchu došlo v utorok v malej bani pri meste San Juan de Sabinas v severomexickom štáte Coahuila pri hraniciach s USA, v ktorej sa začalo ťažiť len asi pred mesiacom. Explózia bola taká silná, že 15-ročný chlapec, pracujúci na povrchu, prišiel o ruku.
Činnosť pátracích tímov komplikovala vysoká úroveň nebezpečného metánu v priestore šachty. Záchranárom na pozvanie mexickej vlády pomáhali aj odborníci z Čile, ktorí vlani zachránili 33 baníkov po 69 dňoch strávených v podzemí.
Pri podobnom nešťastí v rovnakom regióne Mexika prišlo v roku 2006 o život viac ako 65 baníkov.